เดอะ วัน เอ็นเตอร์ไพรส์

| --- | --- |
ชื่อเดิม: บริษัท จีเอ็มเอ็ม เอชดี ดิจิทัล ทีวี เทรดดิง จำกัด 6 กันยายน พ.ศ. 2556 - 11 มิถุนายน พ.ศ. 2557 บริษัท จีเอ็มเอ็ม วัน ทีวี เทรดดิง จำกัด 12 มิถุนายน พ.ศ. 2557 - 26 พฤษภาคม พ.ศ. 2558 บริษัท เดอะ วัน เอ็นเตอร์ไพรส์ จำกัด 27 พฤษภาคม พ.ศ. 2558 - 2 พฤษภาคม พ.ศ. 2564
ประเภท: บริษัทมหาชนจำกัด
การซื้อขาย: SET:ONEE
อุตสาหกรรม: สื่อและสิ่งพิมพ์
ก่อนหน้า: บริษัท เอ็กแซ็กท์ จำกัด 27 พฤศจิกายน พ.ศ. 2534 - ปัจจุบัน บริษัท ซีเนริโอ จำกัด 9 เมษายน พ.ศ. 2547 - ปัจจุบัน
ก่อตั้ง: บริษัท เอ็กแซ็กท์ จำกัด : 27 พฤศจิกายน พ.ศ. 2534; 33 ปีก่อน (2534-11-27) บริษัท ซีเนริโอ จำกัด : 9 เมษายน พ.ศ. 2547; 20 ปีก่อน (2547-04-09) บริษัท เดอะ วัน เอ็นเตอร์ไพรส์ จำกัด : 6 กันยายน พ.ศ. 2556; 11 ปีก่อน (2556-09-06) บริษัท เดอะ วัน เอ็นเตอร์ไพรส์ จำกัด (มหาชน) : 3 พฤษภาคม พ.ศ. 2564; 3 ปีก่อน (2564-05-03)
สำนักงานใหญ่: 50 อาคารจีเอ็มเอ็ม แกรมมี่ เพลส ถนนอโศกมนตรี แขวงคลองเตยเหนือ เขตวัฒนา, กรุงเทพมหานคร, ประเทศไทย
บุคลากรหลัก: ไพบูลย์ ดำรงชัยธรรม (ประธาน) บุษบา ดาวเรือง (รองประธาน) ถกลเกียรติ วีรวรรณ (CEO กลุ่ม)
ผลิตภัณฑ์: รายการโทรทัศน์ ละครโทรทัศน์ สถานีโทรทัศน์ คอนเสิร์ต โชว์บิซ ดนตรี เพลง สตูดิโอ สถานีวิทยุ รายการวิทยุ
รายได้: 4,875.91 ล้านบาท (ณ 31 ธันวาคม พ.ศ. 2563)
เจ้าของ: จีเอ็มเอ็ม แกรมมี่
บริษัทในเครือ: ช่องวัน 31 เอ็กแซ็กท์ ซีเนริโอ แอ็กซ์ สตูดิโอ มีมิติ (บริษัทร่วม) จีเอ็มเอ็ม แชนแนล โฮลดิ้ง จีเอ็มเอ็มทีวี เช้นจ์ 2561 จีเอ็มเอ็ม มีเดีย เอไทม์ มีเดีย จีเอ็มเอ็ม สตูดิโอส์ อินเตอร์เนชั่นแนล
เว็บไซต์: www.theoneenterprise.com
บริษัท เดอะ วัน เอ็นเตอร์ไพรส์ จำกัด (มหาชน) (อังกฤษ: The ONE Enterprise Public Company Limited; ชื่อย่อ: ONEE) เป็นบริษัทมหาชนจำกัดรูปแบบบริษัทผู้ถือหุ้น โดยเป็นผู้นำในการประกอบธุรกิจสื่อและความบันเทิงอย่างครบวงจร ตั้งแต่การเป็นผู้สร้างสรรค์เนื้อหา ผ่านการผลิตรายการที่มีคุณภาพหลากหลายประเภท ครอบคลุมฐานผู้ชมในทุกกลุ่มเป้าหมาย ไปจนถึงการเป็นเจ้าของช่องทางเผยแพร่เนื้อหาที่ครอบคลุมทั้งออนไลน์และออฟไลน์ รวมถึงการจัดอีเวนต์, การรับจ้างผลิตและให้บริการแก่บุคคลภายนอก และการจำหน่ายลิขสิทธิ์เนื้อหาไปสู่ต่างประเทศ นอกจากนี้ยังมีธุรกิจที่เกี่ยวเนื่อง เช่น ให้บริการเช่าสตูดิโอ, การบริหารจัดการศิลปิน และการขายสินค้า มีสถานะเป็นกิจการร่วมค้า และบริษัทเรือธงของกลุ่มบริษัท จีเอ็มเอ็ม แกรมมี่ จำกัด (มหาชน) สำหรับการผลิตเนื้อหาเพื่อออกอากาศทางโทรทัศน์ภาคพื้นดินระบบดิจิทัล และวิทยุกระจายเสียงระบบเอฟเอ็ม โดยต่อยอดการประกอบธุรกิจมาจาก บริษัท เอ็กแซ็กท์ จำกัด และ บริษัท ซีเนริโอ จำกัด มีผู้บริหารสูงสุดคือ บอย - ถกลเกียรติ วีรวรรณ ในตำแหน่งประธานเจ้าหน้าที่บริหารกลุ่ม และมี บริษัท วัน สามสิบเอ็ด จำกัด ผู้ได้รับใบอนุญาตประกอบกิจการโทรทัศน์ภาคพื้นดินระบบดิจิทัลภาพความละเอียดสูง ในชื่อ ช่องวัน 31 เป็นบริษัทย่อยที่ประกอบธุรกิจหลัก
เดอะ วัน เอ็นเตอร์ไพรส์ มีวิวัฒนาการจากการที่บอยเข้ามากำกับละครให้ บริษัท มาสเตอร์แพลน จำกัด (ปัจจุบันคือ เอ-ไทม์ มีเดีย) ในเครือแกรมมี่ มาตั้งแต่เดือนมีนาคม พ.ศ. 2533 ก่อนแยกตัวออกมาก่อตั้ง เอ็กแซ็กท์ เมื่อปี พ.ศ. 2534 ขึ้นในเครือเดียวกัน เพื่อผลิตเนื้อหาออกอากาศทางสถานีโทรทัศน์ช่องต่าง ๆ ก่อนจะถูกเข้าซื้อกิจการโดยจีเอ็มเอ็ม มีเดีย ในปี พ.ศ. 2545 จากนั้นบอยได้ก่อตั้ง ซีเนริโอ ขึ้นเมื่อปี พ.ศ. 2547 และเป็นผู้ถือหุ้นใหญ่อันดับ 1 ในสัดส่วนเกินกึ่งหนึ่งของหุ้นทั้งหมด เป็นบริษัทร่วมของจีเอ็มเอ็ม มีเดีย เพื่อต่อยอดธุรกิจไปสู่การจัดคอนเสิร์ต และการจัดแสดงละครเวที โดยมีโรงละครของตนคือเมืองไทยรัชดาลัย เธียเตอร์ ที่ร่วมทุนกับเมืองไทยประกันชีวิต
จากนั้นในปี พ.ศ. 2556 จีเอ็มเอ็ม แกรมมี่ ได้ก่อตั้ง บริษัท เดอะ วัน เอ็นเตอร์ไพรส์ จำกัด ขึ้นเป็นบริษัทย่อย โดยถือหุ้นเอง 100% และให้เดอะ วัน เอ็นเตอร์ไพรส์ ถือหุ้น 100% ในบริษัท วัน สามสิบเอ็ด จำกัด ซึ่งจีเอ็มเอ็ม แกรมมี่ ส่งเข้าประมูลโทรทัศน์ภาคพื้นดินระบบดิจิทัล ประเภทความละเอียดสูง และได้รับใบอนุญาตในนามช่องวัน 31 จากนั้นในเดือนมีนาคม พ.ศ. 2558 บอยและกลุ่มของบอยเข้าร่วมถือหุ้น 49% ในเดอะ วัน เอ็นเตอร์ไพรส์ พร้อมโอนกิจการโทรทัศน์จากเอ็กแซ็กท์และซีเนริโอมารวมเพื่อความสะดวกในการบริหาร และเข้าซื้อหุ้นในบริษัทอื่น ๆ เพิ่มเติม เช่น เอ็กแซ็กท์ ซีเนริโอ, มีมิติ และแอ็กซ์ สตูดิโอ มาเป็นบริษัทย่อย จากนั้นในช่วงครึ่งปีแรกของปี พ.ศ. 2560 ได้รับการเพิ่มทุนจดทะเบียนเป็น 2 เท่า โดยปรมาภรณ์ ปราสาททองโอสถ ในนามบริษัท ประนันทภรณ์ จำกัด
ต่อมาเมื่อวันที่ 30 พฤศจิกายน พ.ศ. 2563 เดอะ วัน เอ็นเตอร์ไพรส์ ได้เข้าซื้อหุ้นสามัญของจีเอ็มเอ็ม แชนแนล โฮลดิ้ง ซึ่งมีบริษัทย่อยคือจีเอ็มเอ็มทีวี, เชนจ์ 2561, จีเอ็มเอ็ม มีเดีย (รวมถึงเอไทม์ มีเดีย) และจีเอ็มเอ็ม สตูดิโอส์ อินเตอร์เนชั่นแนล เพื่อขยายฐานผู้รับชมเนื้อหาในกลุ่มเป้าหมายอื่น ๆ รวมถึงเพิ่มการทำงานร่วมกันภายในกลุ่มบริษัท และได้รับการแต่งตั้งให้เป็นตัวแทนการตลาดของช่องจีเอ็มเอ็ม 25 เพื่อวางเนื้อหาของตนในแต่ละช่องทางการเผยแพร่อย่างชัดเจน จากนั้นเมื่อวันที่ 10 มีนาคม พ.ศ. 2564 คณะกรรมการของจีเอ็มเอ็ม แกรมมี่ ได้อนุมัติให้นำ เดอะ วัน เอ็นเตอร์ไพรส์  จึงแปรสภาพเป็นบริษัทมหาชนจำกัดในนาม บริษัท เดอะ วัน เอ็นเตอร์ไพรส์ จำกัด (มหาชน) เมื่อวันที่ 3 พฤษภาคม พ.ศ. 2564 เพื่อระดมทุนสาธารณะในรูปแบบการเสนอขายหุ้นครั้งแรกให้แก่สาธารณชน สำหรับจดทะเบียนในตลาดหลักทรัพย์แห่งประเทศไทย ในชื่อย่อหลักทรัพย์ ONEE และเริ่มซื้อขายหลักทรัพย์ตั้งแต่วันที่ 5 พฤศจิกายน ปีเดียวกัน